**Predkladacia správa**

Ministerstvo hospodárstva Slovenskej republiky podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky predkladá na rokovanie vlády Slovenskej republiky návrh poslancov Národnej rady Slovenskej republiky Jany Laššákovej, Jána Senka, Emílie Műllerovej a Michala Bagačku na vydanie zákona, ktorým sa mení a dopĺňa zákon č. 44/1988 Zb. o ochrane a využití nerastného bohatstva (banský zákon) v znení neskorších predpisov (tlač 1055) (ďalej len „návrh zákona“).

 Cieľom návrhu zákona je zavedenie zákonného zákazu spracovania, úpravy alebo zušľachťovania nerastov technológiou kyanidového lúhovania, ako aj zákazu umiestňovania skládok, úložísk alebo odkladísk odpadov zo spracovania, úpravy alebo zušľachťovania nerastov technológiou kyanidového lúhovania.

 Ministerstvo financií Slovenskej republiky vo svojom stanovisku k návrhu zákona uviedlo, že v prípade konania miestneho referenda bude jeho realizácia vyžadovať zvýšené nároky na rozpočet obcí. Žiada preto uviesť v doložke vybraných vplyvov a kvantifikovať negatívny vplyv na rozpočet verejnej správy.

 K predmetnému návrhu zákona Ministerstvo hospodárstva SR zaujíma nasledovné stanovisko:

Zámerom predloženia návrhu zákona je plnenie pozitívneho záväzku Slovenskej republiky na úseku sociálnych práv a práva na priaznivé životné prostredie ustanovením zákazu umiestňovania skládok, úložísk alebo odkladísk odpadov zo spracovania, úpravy alebo zušľachťovania nerastov technológiou kyanidového lúhovania, keďže uvedenými činnosťami môže dôjsť k ohrozeniu a poškodeniu životného prostredia, ako aj zdravia populácie. Výnimku z uvedeného zákazu majú predstavovať len prípady, kedy s vykonávaním predmetných činností vyjadria súhlas obyvatelia všetkých dotknutých obcí v miestnom referende. Návrhom zákona sa ustanovuje postup, podľa ktorého žiadateľ o vydanie povolenia Ministerstva životného prostredia Slovenskej republiky na použitie technológie kyanidového lúhovania pred podaním žiadosti podá každej dotknutej obci návrh na uskutočnenie miestneho referenda o vyslovenie súhlasu na výkon predmetných činností. Za dotknutú obec sa považuje každá obec, v katastrálnom území ktorej sa navrhuje vykonávanie týchto činností. Ak žiadateľ o vydanie povolenia Ministerstva životného prostredia Slovenskej republiky na použitie technológie kyanidového lúhovania požiada o vydanie povolenia bez súhlasu obyvateľov dotknutých obcí, Ministerstvo životného prostredia Slovenskej republiky konanie o  žiadosti preruší a vyzve žiadateľa na doplnenie chýbajúcej náležitosti, inak konanie zastaví.

Predložený poslanecký návrh bol predmetom pripomienkového konania od 31. júla 2014 do 8. augusta 2014. K predloženému poslaneckému návrhu neboli uplatnené žiadne zásadné pripomienky.

Ministerstvo hospodárstva SR uplatňuje k návrhu zákona nasledovné pripomienky:

**K úvodnej vete čl. I**

 1. V skrátenej citácii poslednej novely zákona č. 44/1988 Zb. v znení neskorších predpisov odporúčame uviesť zákon č. 160/2014 Z. z.

**K novelizačnému bodu 1 (čl. I)**

2. V § 30 ods. 6 slová „ods. 5“ odporúčame nahradiť slovami „odseku 5“ a slovo „katastrálnom“ odporúčame vypustiť.

 3. V § 30 ods. 7 druhej vete odporúčame slová „primerane vzťahuje ustanovenie“ nahradiť slovami „rovnako vzťahujú ustanovenia“.

**K novelizačnému bodu 2 (čl. I)**

 4. Znenie bodu 2 odporúčame upraviť takto:

„2. V § 30 ods. 9 sa slová „odseku 5“ nahrádzajú slovami „odseku 8“.

**K doložke zlučiteľnosti s právom Európskej únie**

 5. V bode 3 písm. b) odporúčame uviesť presné označenie právnych aktov a doplniť chýbajúci údaj o publikácii v Úradnom vestníku takto:

„Smernica Európskeho parlamentu a Rady 94/22/ES z 30. mája 1994 o podmienkach udeľovania a používania povolení na vyhľadávanie, prieskum a ťažbu uhľovodíkov (Ú. v. ES L 164, 30.6.1994)“,

„Smernica Európskeho parlamentu a Rady 2006/21/ES z 15. marca 2006 o nakladaní s odpadom z ťažobného priemyslu, ktorou sa mení a dopĺňa smernica 2004/35/ES (Ú. v. ES L 102, 11.4.2006) v platnom znení“.

**K doložke vybraných vplyvov**

 6. Odporúčame prepracovať doložku vybraných vplyvov a uviesť v nej, že návrh bude mať negatívny vplyv na rozpočet verejnej správy a zároveň kvantifikovať vplyvy súvisiace s vypísaním a konaním miestneho referenda.

 Ministerstvo hospodárstva Slovenskej republiky **odporúča** vláde Slovenskej republiky vysloviť s predloženým návrhom poslancov **súhlas.**